VS001524
Datum: 1996-02-23T01:00:00.000+01:00
datum_sodbe_i_stopnje: 2002-03-08T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - zmanjšanje življenjske aktivnosti
skupina: poškodbe kolena in goleni in njihove posledice - poškodbe skočnega sklepa in stopala in njihove posledice
fischer: srednje hudi primeri
odskodnina: 2.250.000,00 SIT
opombe: II Ips 669/2004. Revizija tožene stranke je bila zavrnjena.
sodisce: Vrhovno sodišče

## Oškodovanec

**Spol:**

ženska

## Škodni dogodek

Poškodovana pri padcu na poledeneli in neposipani peš poti.

## Poškodba

Dvojni zlom leve golenice v gležnju s premikom odlomkov in delnim izpahom ter zlom leve mečnice nad gležnjem.

## Telesne bolečine

950.000,00 SIT Oškodovanka je neposredno po padcu trpela hude bolečine. Nato so bile, do dneva operacije, bolečine zmerne. Naslednjih 3 do 5 dni po operaciji je trpela zmerne bolečine, nato pa še teden dni blage. Zatem so bolečine postale občasne, bile so poredke in blage ter so se najpozneje v 10-tih dneh povsem polegle. Po tednu dni je oškodovanko začel ponovno boleti gleženj, ker ji je, kot je bilo ugotovljeno po odstranitvi mavca, na brazgotino pritiskala gaza. V tem času so bile bolečine zmerne, trajale pa so dan ali dva. Naslednja dva tedna je imela gleženj imobiliziran z mavcem in takrat ni imela težav. Po odstranitvi mavca so bile bolečine spet občasne, prvi mesec zmerno pogoste in menjajoče se blage ali zmerne, naslednje tri mesece pa so bile bolečine bolj poredke in blage. Ob ponovni operaciji konec julija 1996 so se bolečine znova pojavile. Na dan operacije je trpela zmerne bolečine, naslednja dva do tri dni blage, nato pa so bolečine postale spet občasne. Bile so poredke in blage. To je trajalo do začetka oktobra, ko je bila tretjič operirana. Tudi tokrat je na dan operacije trpela zmerne bolečine in nato še dan ali dva blage bolečine. Potem so bolečine spet postale občasne, bile so redke in blage ter so se po mesecu dni polegle.

#### Hospitalizacija

Po nezgodi je bila prepeljana v bolnišnico, kjer je bila 27.2.1996 operirana v narkozi. Odlomljen del golenice ji je bil naravnan in učvrščen z dvema žicama, odlomek golenice nad zadnjim delom skočnice pa ji je bil samo naravnan v primeren položaj, prav tako tudi odlomka mečnice, ki sta ji bila učvrščena z jekleno ploščico in šestimi vijaki. Oskrbljen ji je bil tudi delni izpah golenice in poškodbe mehkih delov v okolici sklepa. V področje zlomov sta ji bili nameščeni drenažni cevki.
Ponovno je bila hospitalizirana od 24.7.1996 do 27.7.1996, ko ji je bil v splošni anasteziji opravljen operacijski poseg v katerem so ji odstranili žici.
Oškodovanka je bila hospitalizirana še tretjič, in sicer od 8.10.1996 do 10.10.1996, ko ji je bil v splošni anasteziji opravljen vnovičen operacijski poseg, v katerem so ji kito upogibalko, ki ji je bila brazgotinsko fiksirana v višini gležnja, prerezali in na ta način sprostili prst.

#### Ambulantno zdravljenje

Opravila je več pregledov pri kirurgu in osebnem zdravniku ter fizikalno zdravljenje.

#### Rehabilitacija

Opravila je fizikalno zdravljenje.

#### Nevšečnosti med zdravljenjem

Po operaciji ji je bil gleženj imobiliziran z dokolenskim polovičnim mavčnim povojem. Z mavčnim povojem ji je bil gleženj imobiliziran že ob sprejemu v bolnišnico, tako da je mavčni povoj nosila tudi do operacije. 8.3.1996 ji je bil gleženj imobiliziran s popolnim mavcem. Tega dne je bila odpuščena iz bolnišnice. V času zdravljenja je bila podvržena večkratnemu RTG slikanju, dobivala je injekcije in infuzije. Jemala je protibolečinska sredstva. V času, ko je imela imobiliziran gleženj je bila ovirana pri hoji, saj je lahko hodila le z dvema berglama. Na bolniškem staležu je bila od 23.2.1996 do 27.10.1996, nato pa je še 6 tednov delala po 4 ure dnevno.

## Strah

400.000,00 SIT Ob padcu je doživela hud strah, predvsem zaradi poškodbe gležnja, ko je lahko sama ugotovila, da je sklep resno poškodovan. Strah ob samem dogodku je povzročil tudi občutek nemoči, ko je trajalo kar nekaj časa, dokler so prišli reševalci. Potem, ko so ji v bolnici pojasnili za kakšno poškodbo gre, je bil strah prisoten v zmerni obliki še teden dni, ko je čakala na operacijo. Poleg tega jo je skrbelo tudi za izid zdravljenja. Ker po prvi operaciji ni bilo zapletov je bil strah zaradi izida zdravljenja 10 do 14 dni blag, potem pa je postal občasen in bolj poredek. To je trajalo še približno dva do tri tedne. Strah se je ponovno pojavil, ko je izvedela, da bo potrebna ponovna operacija. Takrat je strah naraščal in bil bolj pogost, včasih zmeren, drugič spet blažji. Po drugi operaciji, ki je tudi potekala gladko, je bil strah bolj poredek in blag. Dodaten strah ji je povzročala slaba gibljivost palca oziroma njegov prisilni upognjeni položaj. Zaradi tega je bil strah občasen, poredek in blag, prisoten je bil vse do meseca oktobra, ko je bila operirana še tretjič. Takrat je bil strah bolj intenziven, zmeren in tudi bolj pogost. To je trajalo vsaj dva do tri tedne po operaciji, ko se je stanje pričelo boljšati. Zatem je bil strah vse manjši in poredkejši in je v mesecu dni prenehal.

## Zmanjšanje življenjske aktivnosti

900.000,00 SIT Trajne posledice poškodbe se kažejo v zavrti gibljivosti levega gležnja in palca levega stopala ter kot lažni sklep leve mečnice nad gležnjem. Njena splošna življenjska sposobnost vključno z zmožnostjo za delo je zmanjšana za 6%. Poškodovani gleženj jo boli pri težjem delu, pri dolgotrajni hoji, zlasti po neravnem terenu, pri nehotenih in nenadzorovanih ali nasilnih gibih v gležnju. Zaradi tega je opustila planinarjenje.

---

ZOR člen 200, 203